  Майя Бывальцева Шунды пуксён палась кунъёсын Россилы пумит кутэм санкциос кунлы валаны луонлык сётӥзы, со кужмо но эрико луыны кулэ, азьвыл кунгож сьӧрысь ваиськись троссэ вузъёсты ачиз поттыны быгатэ шуыса. Соин валче Удмуртиын импортозамещениез азинтыны луонлык кылдӥз, лыдъя элькун тӧро Александр Соловьёв. Со сярысь вераз Удмуртиысь иворъёсты вӧлмытӥсь кун ёзэсъёсысь журналистъёсын пумиськылыкуз. «Санкциосты кутыкузы шунды пуксён палась кунъёс малпазы, Россия соку ик усёз, татын номыр уз луы шуыса. Азинсконын ӝеганъёс огвакытэ вал ик, но со сокем шӧдскымон ӧй вал, ми ӧм но валалэ. Туннэ соослы санкциоссы понна тау карыны луэ. Малы ке шуоно, ми валаны кутскимы, туннэ микроэлектроникаез но, ваньзэ мукетсэ но ми дорамы, Россиын лэсьтыны кулэ шуыса. Туннэ ми эрико луыны кулэ. Мон малпасько, со пӧрме», — вераз улосвыл тӧро. Солэн верамезъя, уретонъёс шоры учкытэк, умой азинско ыбылӥськон тӥрлык поттӥсь «Калашников» концерн но Ижысь механикая завод, тросгес ваньбур потто Ижысь электромеханикая «Купол» завод но мукетъёсыз обороная предприятиос. Промышленной вузпӧрлэн быдӟалаез элькунын куиньмослы будӥз. Сарапулысь «Элеконд» завод кунын нырысетӥосыз пӧлын импортозамещенилы 280 миллион манет басьтӥз. Промышленностез азинтонъя фонд Удмуртиысь предприятиослэсь эшшо кӧня ке ӵектосъёссэс али эскере. Александр Соловьёвен гуртоос азе пуктэм курон - 2020-тӥ арлы йӧл кысконэз араз 1 миллион тоннаозь вуттыны,  улосвылысь агропром огъетлэсь «кыкетӥ шоканзэ» усьтӥз. 2016-тӥ арын нырысетӥ паларын гуртоос 5,2 процентлы тросгес йӧл кыскизы. Сиён-юон поттӥсьёс но кунгож сьӧрысь вузъёсты воштон борды басьтӥськизы. Тодэ вайытом, элькун тӧролэн быдэс интервьюзэ иворъёсъя «Удмуртия» агентство поттоз покчиарняе, 14-тӥ пӧсьтолэзе. Тегъёс: Политика Экономикаифинансы Ужбергатон Промышленность Ижкар Удмуртия Россия гуртвозёс АлександрСоловьёв инвестициос санкциос  